สังคมข่าวหุ้น
*...คลังจัดหนักโด๊ปหุ้น-เศรษฐกิจ...
4 มี.ค. 2563

เกียรติก้อง ว่องไวยากร
*…คลังจัดหนักโด๊ปหุ้น-เศรษฐกิจ…
*…ตลาดหุ้นรับข่าวดี หลัง “อุตตม” จัดเต็ม เพิ่มอำนาจการซื้อผ่านกองทุนรวมเพื่อการออม หรือ SSF อัพเกรดขึ้นมาใกล้เคียงกองทุนรวมหุ้นระยะยาว หรือ LTF เดิม ขยายวงเงินลดหย่อนภาษีเฉียด 5 แสนบาทต่อราย จากเดิม 2.5 แสนบาท เพิ่มเม็ดเงินลงทุนจากรายย่อย รายใหญ่ พยุงดัชนีตลาดหุ้นไทย รวมทั้งมาตรการแจกเงินฟรีทุกอาชีพกระตุ้นกำลังซื้อภายในประเทศ ด้านเฟดลดดอกเบี้ยแบบกะทันหัน ก่อนการประชุมกลางเดือนนี้ ทีเดียว 0.5% รับผลกระทบไวรัสโควิด-19 ระบาดหนัก ตลาดหุ้นทั่วโลกยังผันผวน และคาดว่าคณะกรรมการนโยบายการเงิน หรือ กนง.บ้านเราก็คงจะลดดอกเบี้ยแน่นอนในการประชุมเดือนนี้ แนวรับ 1,370 จุด แนวต้าน 1,385 จุด…
*…หุ้นบริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM ดี๊ด๊า รับดอกเบี้ยขาลง ซื้อง่ายขายคล่อง นำหนี้เสียมาบริหาร นอกจากหาเงินต้นทุนต่ำได้แล้ว ยังหาของที่จะซื้อได้ง่ายขึ้น ภายใต้ภาวะเศรษฐกิจที่ชะลอตัวแบบนี้ ราคาเป้าหมาย 29 บาท อัพไซด์ยังเหลืออีกเยอะ…
*…กลุ่มแบงก์โดนอีกแล้ว แบงก์ใหญ่ ผู้บริหาร แบงก์กสิกรไทย หรือ KBANK แบงก์ไทยพาณิชย์ หรือ SCB แบงก์กรุงเทพ หรือ BBL แบงก์กรุงไทย หรือ KTB กุมขมับ ต้องลดดอกเบี้ยอีกรอบ กำไรส่วนต่างแทบจะเหลือน้อยเต็มที ถามว่ากระทบมั๊ย แน่นอน ผลการดำเนินงานของกลุ่มแบงก์ปีนี้โดนทั้งขึ้นและล่อง แต่กูรูก็มองว่าไม่กระทบมากนัก เพราะยังมีรูมเหลืออีกไม่มาก ดังนั้นหากโรคระบาดยุติเร็วก็อาจจะรีบาวด์ได้ไม่ยากนัก ล่าสุดฟิทช์ เรทติ้งส์ขู่ลดเครดิตแบงก์ไทยหากเหตุการณ์หนักหน่วงขึ้น…
*…“อุตตม” แจกเงินฟรีให้ผู้มีรายได้น้อย อาชีพอิสระ เกษตร อีกเป็นแสนล้านบาท คนละ 1-2 พันบาท กระตุ้นการบริโภค ไม่มีเงื่อนไขการใช้เหมือนชิม ช้อป ใช้ งานนี้หุ้นกลุ่มบริโภค ทั้ง CPF, CPALL รับเละ รวมทั้งห้างสรรพสินค้า กลุ่มเซ็นทรัล (CRC) เดอะมอลล์ และร้านอาหารทั้งเอ็มเคสุกี้ เป็นต้น…
*…SAWAD และ MTC แต้มต่อมากขึ้น ดอกเบี้ยยิ่งลดกำไรยิ่งเพิ่ม ไม่ต้องเหนื่อยเหมือนกลุ่มแบงก์ งานนี้ ธิดา กับ ชูชาติ เตรียมออกหุ้นกู้งวดใหม่มารีไฟแนนซ์หนี้เก่า ลดภาระดอกเบี้ยได้เยอะ ขณะที่อัตราดอกเบี้ยเงินปล่อยกู้ยังเหมือนเดิม ดังนั้นผลงานปีนี้ของทั้งสองแห่งย่อมออกมาดีแน่นอน ระดับราคายังน่าลงทุน ไม่ได้รับผลกระทบจากไวรัสโควิด-19…
*…วันชัย เหลืองวิริยะ ประธานเจ้าหน้าที่บริหารและกรรมการผู้จัดการ บริษัท อัคคีปราการ จำกัด (มหาชน) หรือ AKP ผู้บริหารศูนย์บริหารจัดการวัสดุเหลือใช้อุตสาหกรรม (เตาเผาขยะอุตสาหกรรม) บางปู จ.สมุทรปราการ เผยบอร์ดได้อนุมัติให้จ่ายปันผลเป็นเงินสดสำหรับผลประกอบการงวดปี 2562 ในอัตราหุ้นละ 0.032 บาท โดยกำหนดจ่ายวันที่ 22 พฤษภาคม 2563 หลังประกาศผลประกอบการปี 2562 สิ้นสุด 31 ธันวาคม 2562 มีกำไรสุทธิ 31.29 ล้านบาท และมีกำไรต่อหุ้น 0.077 บาท…
*…วรวิทย์ สุขบุญ เลขาธิการคณะกรรมการป้องกันและปราบปรามการทุจริตแห่งชาติ (ป.ป.ช.) ในฐานะโฆษก ป.ป.ช. แจงที่ประชุมคณะกรรมการ ป.ป.ช.มีมติชี้มูลความผิด 3 อดีตผู้บริหารระดับสูงของ บมจ.การบินไทย (THAI) กรณีจัดซื้ออุปกรณ์ห้องนักบินโดยเอื้อประโยชน์ให้กับเอกชนโดยมิชอบ ส่งผลให้รัฐได้รับความเสียหายเป็นเงิน 147 ล้านบาท…
*…นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ออกเกณฑ์รองรับการจัดตั้ง SSF เมื่อวันที่ 3 กุมภาพันธ์ 2563 และเพื่ออำนวยความสะดวกให้บริษัทหลักทรัพย์จัดการกองทุน (บลจ.) สามารถเสนอขายกองทุนดังกล่าวให้ผู้ลงทุนที่สนใจได้อย่างรวดเร็ว ก.ล.ต.จึงได้เปิดให้มีการอนุมัติการจัดตั้งกองทุนรวมเพื่อการออมแบบอัตโนมัติ (auto-approval) สำหรับ SSF ที่ไม่ได้มีลักษณะซับซ้อน และอนุมัติ SSF ไปแล้ว 17 กองทุน แถมข่าวดีคลังปรับเกณฑ์ลดหย่อนภาษีใหม่ให้เทียบเท่า LTF วงเงินประมาณ 5 แสนบาท จากเดิม 2.5 แสนบาทต่อราย…
*…บมจ.กรุงเทพประกันภัย หรือ BKI ของ ชัย โสภณพนิช โชว์ปี 2562 มีกำไรสุทธิ 2,451.3 ล้านบาท เพิ่มขึ้น 1.8% และมีกำไรต่อหุ้นขั้นพื้นฐาน 23.02 บาท พร้อมจ่ายเงินปันผลงวดสุดท้าย สำหรับผลประกอบการไตรมาสที่ 4/2562 ให้ผู้ถือหุ้นในอัตราหุ้นละ 5 บาท รวมทั้งปี 2562 บริษัทจ่ายเงินปันผลให้แก่ผู้ถือหุ้นในอัตราหุ้นละ 14 บาท